
ՈՐՈՇՈՒՄ
	9 հուլիսի 2026 թվականի
	թիվ 70
	քաղ. Աստանա



Եվրասիական տնտեսական հանձնաժողովի խորհրդի 2019 թվականի մարտի 29-ի թիվ 23 որոշման մեջ փոփոխություններ կատարելու մասին

Եվրասիական տնտեսական միության մաքսային օրենսգրքի 253-րդ հոդվածի 3-րդ կետին, 254-րդ հոդվածին և Եվրասիական տնտեսական բարձրագույն խորհրդի 2014 թվականի դեկտեմբերի 23-ի թիվ 98 որոշմամբ հաստատված՝ Եվրասիական տնտեսական հանձնաժողովի աշխատանքի կանոնակարգի թիվ 1 հավելվածի 6-րդ և 62-րդ կետերին համապատասխան՝ Եվրասիական տնտեսական հանձնաժողովի խորհուրդը որոշեց.
1.	Եվրասիական տնտեսական հանձնաժողովի խորհրդի 2019 թվականի մարտի 29-ի «Այն ապրանքների կատեգորիաների մասին, որոնց նկատմամբ կիրառվում է հատուկ մաքսային ընթացակարգ, ապրանքների այդ կատեգորիաները հատուկ մաքսային ընթացակարգով ձեւակերպելու պայմանների և այդ ընթացակարգը կիրառելու կարգի մասին» թիվ 23 որոշման մեջ կատարել փոփոխություններ՝ համաձայն հավելվածի:

2.	Սույն որոշումն ուժի մեջ է մտնում դրա պաշտոնական հրապարակման օրվանից 10 օրացուցային օրը լրանալուց հետո։

Եվրասիական տնտեսական հանձնաժողովի խորհրդի անդամներ՝
	Հայաստանի Հանրապետությունից՝
	Բելառուսի Հանրապետությունից`
	Ղազախստանի Հանրապետությունից՝
	Ղրղզստանի Հանրապետությունից՝
	Ռուսաստանի Դաշնությունից՝

	Մ. Գրիգորյան
	Ն. Պետկևիչ
	Ս. Ժումանգարին
	Դ. Ամանգելդիև
	Ա. Օվերչուկ



6
ՀԱՎԵԼՎԱԾ
Եվրասիական տնտեսական հանձնաժողովի խորհրդի 
2026 թվականի հուլիսի 9-ի 
թիվ 70 որոշման

ՓՈՓՈԽՈՒԹՅՈՒՆՆԵՐ
Եվրասիական տնտեսական հանձնաժողովի խորհրդի 
2019 թվականի մարտի 29-ի թիվ 23 որոշման մեջ կատարվող

1.	1-ին կետը լրացնել հետևյալ բովանդակությամբ «դ» ենթակետով.
«դ)	Եվրասիական տնտեսական միության մաքսային տարածք ներմուծվող (ներմուծված) և բացառապես Միավորված ազգերի կազմակերպության «Կենսաբանական բազմազանության մասին» կոնվենցիայի Կողմերի համաժողովի տասնյոթերորդ նստաշրջանի (СОР 17) անցկացման շրջանակներում պաշտոնական միջազգային միջոցառումներ կազմակերպելու և անցկացնելու համար նախատեսված օտարերկրյա ապրանքների նկատմամբ։»։
2.	2-րդ կետը լրացնել հետևյալ բովանդակությամբ «դ» ենթակետով.
«դ)	Եվրասիական տնտեսական միության մաքսային տարածք ներմուծվող (ներմուծված) և բացառապես Միավորված ազգերի կազմակերպության «Կենսաբանական բազմազանության մասին» կոնվենցիայի Կողմերի համաժողովի տասնյոթերորդ նստաշրջանի (СОР 17) շրջանակներում պաշտոնական միջազգային միջոցառումներ կազմակերպելու և անցկացնելու համար նախատեսված օտարերկրյա ապրանքները հատուկ մաքսային ընթացակարգով ձևակերպելու պայմանները և այդպիսի ապրանքների նկատմամբ այդ ընթացակարգը կիրառելու կարգը՝ թիվ 4 հավելվածի համաձայն։»։
3.	Լրացնել հետեւյալ բովանդակությամբ թիվ 4 հավելվածով.

«ՀԱՎԵԼՎԱԾ ԹԻՎ 4
Եվրասիական տնտեսական հանձնաժողովի խորհրդի 
2019 թվականի մարտի 29-ի 
թիվ 23 որոշման

Եվրասիական տնտեսական միության մաքսային տարածք ներմուծվող (ներմուծված) և բացառապես Միավորված ազգերի կազմակերպության «Կենսաբանական բազմազանության մասին» կոնվենցիայի Կողմերի համաժողովի տասնյոթերորդ նստաշրջանի (СОР 17) շրջանակներում պաշտոնական միջազգային միջոցառումներ կազմակերպելու և անցկացնելու համար նախատեսված օտարերկրյա ապրանքները հատուկ մաքսային ընթացակարգով ձևակերպելու պայմանները և այդպիսի ապրանքների նկատմամբ այդ ընթացակարգը կիրառելու կարգը

1.	Սույն փաստաթուղթը սահմանում է Եվրասիական տնտեսական միության (այսուհետ՝ Միություն) մաքսային տարածք ներմուծվող (ներմուծված) և բացառապես Միավորված ազգերի կազմակերպության «Կենսաբանական բազմազանության մասին» կոնվենցիայի Կողմերի համաժողովի տասնյոթերորդ նստաշրջանի (СОР 17) շրջանակներում պաշտոնական միջազգային միջոցառումները Հայաստանի Հանրապետության տարածքում կազմակերպելիս և անցկացնելիս օգտագործման համար (ներառյալ ինքնին միջոցառումները, ցուցահանդեսները և ուղեկցող միջոցառումները՝ կապված կազմակերպիչների կազմակերպած կամ նրանց հավանությանն արժանացած միջոցառումների կազմակերպման, անցկացման, զանգվածային լրատվության միջոցներով լուսաբանման, բացման, փակման և արդյունքների ամփոփման հետ) նախատեսված օտարերկրյա ապրանքները՝ հատուկ մաքսային ընթացակարգով ձևակերպելու պայմանները և այդպիսի ապրանքների նկատմամբ հատուկ մաքսային ընթացակարգ կիրառելու կարգը (այսուհետ՝ համապատասխանաբար ապրանքներ, միջոցառումներ):
2.	Սույն փաստաթղթի 1-ին կետում նշված ապրանքների թվին չեն դասվում՝
ա)	ակցիզներով (ակցիզային հարկով կամ ակցիզային տուրքով) հարկվող ապրանքները՝ Հայաստանի Հանրապետության օրենսդրությանը համապատասխան.
բ)	ապրանքներ, որոնք ընդգրկված են այն ապրանքների ցանկում, որոնց նկատմամբ սահմանված է Եվրասիական տնտեսական միության մաքսային տարածք ներմուծելու և (կամ) Եվրասիական տնտեսական միության մաքսային տարածքից արտահանելու արգելք (Եվրասիական տնտեսական հանձնաժողովի կոլեգիայի 2015 թվականի ապրիլի 21-ի թիվ 30 որոշման թիվ 1 հավելված), և (կամ) որոնց նկատմամբ, Հայաստանի Հանրապետության օրենսդրությանը համապատասխան, սահմանված է ներմուծման արգելք.
գ)	ապրանքներ, որոնք ընդգրկված են այն ապրանքների ցանկում, որոնց նկատմամբ սահմանված է Եվրասիական տնտեսական միության մաքսային տարածք ներմուծելու և (կամ) Եվրասիական տնտեսական միության մաքսային տարածքից արտահանելու թույլատրման կարգ (Եվրասիական տնտեսական հանձնաժողովի կոլեգիայի 2015 թվականի ապրիլի 21-ի թիվ 30 որոշման թիվ 2 հավելված) (այսուհետ՝ ցանկ)՝ բացառությամբ ցանկի 2.16, 2.17 և 2.19 բաժիններում ընդգրկված ապրանքներ պարունակող միջոցառումների համար նախատեսված ապրանքների։
3.	Հատուկ մաքսային ընթացակարգով ձևակերպված ապրանքները պահպանում են օտարերկրյա ապրանքների կարգավիճակը՝ բացառությամբ սույն փաստաթղթի 12-րդ և 17-րդ կետերում նշված դեպքերի։
4.	Ապրանքները հատուկ մաքսային ընթացակարգով ձևակերպելու պայմաններ են՝
ա)	Հայաստանի Հանրապետության մաքսային մարմին (այսուհետ՝ մաքսային մարմին) Հայաստանի Հանրապետության օրենսդրությանը համապատասխան լիազորված այն մարմնի կողմից, որի իրավասությանն են վերապահված միջոցառումների կազմակերպման և անցկացման հարցերը (այսուհետ՝ լիազորված մարմին), ապրանքների նպատակային նշանակության վերաբերյալ գրավոր հաստատման ներկայացումը՝ նշելով այն միջոցառումների անվանումը և անցկացման վայրը, որոնց կազմակերպման և անցկացման համար դրանք նախատեսված են, ապրանքների անվանումները և քանակը (այդ թվում՝ նույնականացման տվյալները), տեղեկություններ ապրանքների հայտարարատուի (հայտարարատուների) վերաբերյալ.
բ)	ցանկի 2.16, 2.17 և 2.19 բաժիններում ընդգրկված ապրանքներ պարունակող՝ միջոցառումների համար նախատեսված ապրանքների նկատմամբ ոչ սակագնային կարգավորման միջոցների պահպանումը հաստատող փաստաթղթերի և (կամ) տեղեկությունների ներկայացում.
գ)	սանիտարական, անասնաբուժասանիտարական և կարանտինային բուսասանիտարական միջոցների պահպանումը.
դ)	հատուկ մաքսային ընթացակարգով ձևակերպվող ապրանքների հայտարարատու է Հայաստանի Հանրապետության օրենսդրությանը համապատասխան ստեղծված և միջոցառումների կազմակերպման ու անցկացման համար լիազորված իրավաբանական անձը (անձինք)։
5.	Ապրանքները հատուկ մաքսային ընթացակարգին համապատասխան օգտագործելու պայմաններն են՝
ա)	հատուկ մաքսային ընթացակարգին համապատասխան ապրանքների օգտագործման՝ մաքսային մարմնի կողմից սույն փաստաթղթի 6-րդ կետին համապատասխան սահմանված ժամկետի պահպանումը.
բ)	հատուկ մաքսային ընթացակարգով ձևակերպված ապրանքների՝ սույն փաստաթղթի 7-րդ կետով սահմանված՝ տիրապետման և օգտագործման սահմանափակումների պահպանումը։
6.	Ապրանքները հատուկ մաքսային ընթացակարգով ձևակերպելիս՝ մաքսային մարմինը, Հայաստանի Հանրապետության մաքսային տարածք ապրանքները ներմուծելու նպատակներից և հանգամանքներից ելնելով, հիմք ընդունելով հայտարարատուի կողմից հայտագրված ժամկետը, սահմանում է հատուկ մաքսային ընթացակարգին համապատասխան ապրանքների օգտագործման ժամկետը՝ հաշվի առնելով սույն կետի երկրորդ պարբերությունը։
Հայաստանի Հանրապետության տարածք ներմուծվող և այդ տարածքից արտահանվող ապրանքները հատուկ մաքսային ընթացակարգով ձևակերպվում են 2026 թվականի օգոստոսի 1-ից մինչև 2026 թվականի դեկտեմբերի 31-ը ներառյալ ընկած ժամանակահատվածում:
Մինչև մաքսային մարմնի սահմանած՝ հատուկ մաքսային ընթացակարգին համապատասխան ապրանքների օգտագործման ժամկետը լրանալը, նշված ժամկետը հայտարարատուի հիմնավորված դիմումի հիման վրա կարող է երկարաձգվել սույն կետի երկրորդ պարբերության մեջ նշված ժամկետի սահմաններում։
7.	Հատուկ մաքսային ընթացակարգով ձևակերպված ապրանքները պետք է գտնվեն հայտարարատուի փաստացի տիրապետման և օգտագործման ներքո, բացառությամբ այն դեպքերի, երբ թույլատրվում է դրանց օգտագործումը (հանձնումը)՝ սույն կետի երկրորդ պարբերությանը համապատասխան կամ դրանց փոխանցումն այլ անձանց տիրապետմանը և օգտագործմանը՝ սույն կետի երրորդ պարբերությանը համապատասխան:
Ապրանքների նկատմամբ լիազորություններ ունեցող անձինք կամ նրանց ներկայացուցիչները Հայաստանի Հանրապետությունում իրավունք ունեն, հատուկ մաքսային ընթացակարգով ձևակերպված ապրանքների հետ կատարելու ընթացիկ գործառնություններ՝ կապված այդպիսի ապրանքների պահպանման, դրանց պահպանվածության ապահովման, միջոցառումների կազմակերպման և անցկացման համար դրանք նախապատրաստելու հետ, ինչպես նաև օգտագործել այդպիսի ապրանքները միջոցառումների կազմակերպման և անցկացման համար, այդ թվում՝ այդպիսի օգտագործման ընթացքում ամբողջությամբ կամ մասնակիորեն գործածել (սպառել) կամ հանձնել միջոցառման մասնակիցներին՝ որպես հուշանվերային ատրիբուտներ:
Թույլատրվում է հայտարարատուի կողմից՝ հատուկ մաքսային ընթացակարգով ձևակերպված ապրանքների փոխանցումը Հայաստանի Հանրապետությունում այլ անձանց տիրապետմանը և օգտագործմանը՝ այդպիսի ապրանքների տեխնիկական սպասարկման, նորոգման, պահպանման, փոխադրման (տրանսպորտային փոխադրման) նպատակներով, ինչպես նաև թաղման, վնասազերծման, օգտահանման կամ Հայաստանի Հանրապետության օրենսդրությանը համապատասխան այլ եղանակով ոչնչացման համար, եթե այդպիսի ապրանքները կորցրել են իրենց սպառողական հատկությունները և դարձել են ոչ պիտանի՝ այն նպատակով հետագա օգտագործման համար, որի համար դրանք նախատեսված են եղել:
Չի թույլատրվում հատուկ մաքսային ընթացակարգով ձևակերպված ապրանքների օգտագործումը ոչ սույն փաստաթղթի 1-ին կետում նշված նպատակներով, այդ թվում՝ որևէ առևտրային գործունեության համար՝ ներառյալ իրացումը կամ այլ եղանակով օտարումը, այդպիսի ապրանքների վարձակալությամբ տրամադրումը և դրանց օգտագործմամբ վճարովի ծառայությունների մատուցումը, ինչպես նաև այդ ապրանքների արտահանումը Միության այլ անդամ պետությունների տարածքներ:
Հատուկ մաքսային ընթացակարգով ձևակերպված ապրանքների փոխանցումն այլ անձանց տիրապետմանը և օգտագործմանը, ինչպես նաև այդպիսի ապրանքների կորուստը չեն ազատում այդ ապրանքների հայտարարատուին սույն փաստաթղթի 5-րդ կետով սահմանված՝ հատուկ մաքսային ընթացակարգին համապատասխան ապրանքների օգտագործման պայմանները պահպանելուց, սույն փաստաթղթի 8-րդ կետին համապատասխան հատուկ մաքսային ընթացակարգի գործողությունն ավարտելուց, ինչպես նաև չեն կասեցնում հատուկ մաքսային ընթացակարգի գործողությունը և չեն երկարաձգում հատուկ մաքսային ընթացակարգին համապատասխան ապրանքների օգտագործման ժամկետը։
8.	Մինչև մաքսային մարմնի կողմից սույն փաստաթղթի 6-րդ կետին համապատասխան սահմանված՝ հատուկ մաքսային ընթացակարգի գործողության ժամկետը լրանալը՝ այդ մաքսային ընթացակարգի գործողությունն ավարտվում է՝
ա)	հատուկ մաքսային ընթացակարգով ձևակերպված ապրանքները նույն մաքսային ընթացակարգով ձևակերպվելու դեպքում՝ այդ ապրանքները Միության մաքսային տարածքի սահմաններից դուրս հետադարձ արտահանման դեպքում՝ պայմանով, որ դրանք Հայաստանի Հանրապետություն ներմուծելիս ձևակերպվել են հատուկ մաքսային ընթացակարգով, ինչպես նաև մաքսային մարմին են ներկայացվել մաքսային փաստաթղթեր կամ այդպիսի փաստաթղթերի վերաբերյալ տեղեկություններ, որոնք հաստատում են Հայաստանի Հանրապետության տարածք ներմուծելիս այդ ապրանքների ձևակերպումը հատուկ մաքսային ընթացակարգով: Այս դեպքում հատուկ մաքսային ընթացակարգին համապատասխան ապրանքների օգտագործման ժամկետ մաքսային մարմինը չի սահմանում.
բ)	հատուկ մաքսային ընթացակարգով ձևակերպված ապրանքները Եվրասիական տնտեսական միության մաքսային օրենսգրքով (այսուհետ՝ Օրենսգիրք) նախատեսված կարգով և պայմաններով օտարերկրյա ապրանքների նկատմամբ կիրառելի այլ մաքսային ընթացակարգերով ձևակերպվելու դեպքում՝ հաշվի առնելով սույն փաստաթղթի 11-րդ կետը.
գ)	հատուկ մաքսային ընթացակարգով ձևակերպված ապրանքները Միության մաքսային տարածքից արտահանվելու դեպքում՝ առանց Միության մաքսային տարածքից դրանց արտահանման համար օտարերկրյա ապրանքների նկատմամբ կիրառելի այլ մաքսային ընթացակարգերով ձևակերպելու, եթե Միության մաքսային տարածքից այդ ապրանքների մեկնման վայրը գտնվում է Հայաստանի Հանրապետությունում.
դ)	Հայաստանի Հանրապետության օրենսդրությանը համապատասխան՝ մաքսային մարմնի կողմից վթարի կամ անհաղթահարելի ուժի ազդեցության հետևանքով հատուկ մաքսային ընթացակարգով ձևակերպված ապրանքների ոչնչացման և (կամ) անվերադարձ կորստի փաստի ճանաչման դեպքում, կամ փոխադրման (տրանսպորտային փոխադրման) և (կամ) պահպանման բնականոն պայմաններում բնական կորստի հետևանքով այդ ապրանքների անվերադարձ կորստի փաստի ճանաչման դեպքում.
ե)	մաքսային մարմնի կողմից՝ լիազորված մարմնի ներկայացրած տեղեկությունների հիման վրա, հատուկ մաքսային ընթացակարգով ձևակերպված ապրանքների՝ միջոցառումների կազմակերպման և անցկացման ժամանակ դրանց օգտագործման ընթացքում գործածելու (սպառման) փաստի ճանաչման դեպքում, կամ սույն փաստաթղթի 7-րդ կետի երկրորդ պարբերությանը համապատասխան՝ այդպիսի ապրանքները միջոցառումների մասնակիցներին որպես հուշանվերային ատրիբուտներ հանձնելու փաստի ճանաչման դեպքում.
զ)	մաքսային մարմնի կողմից՝ Հայաստանի Հանրապետության օրենսդրությանը համապատասխան, հատուկ մաքսային ընթացակարգով ձևակերպված այն ապրանքների թաղման, վնասազերծման, օգտահանման կամ Հայաստանի Հանրապետության օրենսդրությանը համապատասխան այլ եղանակով ոչնչացման փաստի ճանաչման դեպքում, որոնք կորցրել են իրենց սպառողական հատկությունները և դարձել են ոչ պիտանի այն նպատակով հետագա օգտագործման համար, որի համար դրանք նախատեսված են եղել։
9.	Հատուկ մաքսային ընթացակարգով ձևակերպված ապրանքները մեկ կամ մի քանի խմբաքանակներով կարող են ձևակերպվել սույն փաստաթղթի 8-րդ կետի «ա»-«բ» ենթակետերում նշված մաքսային ընթացակարգերով։

Հատուկ մաքսային ընթացակարգով ձևակերպված ապրանքների նկատմամբ այդ մաքսային ընթացակարգի գործողության ավարտը՝ սույն փաստաթղթի 8-րդ կետի «գ»-«զ» ենթակետերին համապատասխան, կարող է իրականացվել մեկ կամ մի քանի խմբաքանակներով։
10.	Հատուկ մաքսային ընթացակարգին համապատասխան ապրանքների օգտագործման՝ մաքսային մարմնի կողմից սույն փաստաթղթի 6-րդ կետին համապատասխան սահմանված ժամկետը լրանալուն պես, այդ մաքսային ընթացակարգի գործողությունն ավարտվում է։
11.	Հատուկ մաքսային ընթացակարգի գործողությունը՝ ապրանքները «ներքին սպառման համար բացթողում» մաքսային ընթացակարգով ձեւակերպելով ավարտվելու դեպքում՝
ա)	այդ ապրանքների ներմուծման մաքսատուրքերի, հարկերի, հատուկ, հակագնագցման, փոխհատուցման տուրքերի դրույքաչափերը, մաքսային արժեքը և (կամ) բնաիրային արտահայտությամբ դրանց ֆիզիկական հատկանիշները (քանակ, զանգված, ծավալ կամ այլ հատկանիշներ) սահմանվում են մաքսային մարմնի կողմից՝ «ներքին սպառման համար բացթողում» մաքսային ընթացակարգով ձևակերպվելու համար ներկայացված մաքսային հայտարարագրի գրանցման օրվա դրությամբ.
բ)	այդ ապրանքների նկատմամբ կիրառվում են «ներքին սպառման համար բացթողում» մաքսային ընթացակարգով ձևակերպելու համար ներկայացված ապրանքների հայտարարագրի գրանցման օրվա դրությամբ գործող արգելքները և սահմանափակումները՝ հաշվի առնելով այդ ապրանքների փաստացի վիճակն ապրանքների այդ հայտարարագրի գրանցման օրվա դրությամբ։
12.	Միջոցառումների կազմակերպման և անցկացման ժամանակ հատուկ մաքսային ընթացակարգով ձևակերպված ապրանքների օգտագործման ընթացքում հատուկ մաքսային ընթացակարգով ձևակերպված՝ գործածված (սպառված), կամ միջոցառումների մասնակիցներին՝ որպես հուշանվերային ատրիբուտներ հանձնված ապրանքները ձեռք են բերում Միության ապրանքների կարգավիճակ և համարվում են մաքսային հսկողության տակ չգտնվող՝ մաքսային մարմնի կողմից՝ դրանց գործածման (սպառման) կամ հանձնման փաստը ճանաչվելու օրվանից։
13.	Հատուկ մաքսային ընթացակարգով ձևակերպված ապրանքները, որոնք կորցրել են իրենց սպառողական հատկությունները և դարձել են ոչ պիտանի այն նպատակներով հետագա օգտագործման համար, որոնց համար դրանք նախատեսված էին, համարվում են մաքսային հսկողության տակ չգտնվող ապրանքներ՝ թաղման, վնասազերծման, օգտահանման կամ Հայաստանի Հանրապետության օրենսդրությանը համապատասխան այլ եղանակով ոչնչացման փաստը մաքսային մարմնի կողմից ճանաչվելու օրվանից:
14.	Ապրանքների նկատմամբ հատուկ մաքսային ընթացակարգի գործողությունը կասեցվում է Հայաստանի Հանրապետության օրենսդրությանը համապատասխան դրանք առգրավվելու կամ դրանց վրա արգելանք դրվելու դեպքում։
15.	Այն դեպքում, երբ Հայաստանի Հանրապետության օրենսդրությանը համապատասխան, որոշում է ընդունվել ապրանքների առգրավումը կամ դրանց վրա արգելանք դնելը չեղյալ ճանաչելու մասին, այդ ապրանքների նկատմամբ հատուկ մաքսային ընթացակարգի գործողությունը վերականգնվում է՝ նման որոշումն ուժի մեջ մտնելու օրվան հաջորդող օրվանից կամ տվյալ որոշման մեջ նշված օրվանից:
16.	Հատուկ մաքսային ընթացակարգի գործողության կասեցման և վերսկսման կարգը՝ սույն փաստաթղթի 14-րդ և 15-րդ կետերում նշված դեպքերում, սահմանվում է Հայաստանի Հանրապետության օրենսդրությանը համապատասխան։
17.	Հատուկ մաքսային ընթացակարգով ձևակերպված ապրանքները բռնագրավելիս կամ Հայաստանի Հանրապետության օրենսդրությանը համապատասխան՝ Հայաստանի Հանրապետության սեփականություն (եկամուտ) դարձնելիս, այդ մաքսային ընթացակարգի գործողությունն այդ ապրանքների նկատմամբ ավարտվում է, իսկ բռնագրավված կամ Հայաստանի Հանրապետության սեփականություն (եկամուտ) դարձած ապրանքները ձեռք են բերում Միության ապրանքների կարգավիճակ՝ բռնագրավման կամ Հայաստանի Հանրապետության սեփականություն (եկամուտ) դարձնելու մասին որոշումն ուժի մեջ մտնելու օրվանից։
18.	Հատուկ մաքսային ընթացակարգով ձևակերպվող (ձևակերպված) ապրանքների համար ներմուծման մաքսատուրքերը, հարկերը, հատուկ, հակագնագցման, փոխհատուցման տուրքերը վճարելու հայտարարատուի պարտավորությունն առաջանում է մաքսային մարմնի կողմից ապրանքների այն հայտարարագիրը գրանցվելու պահից, որին համապատասխան ապրանքները ձևակերպվում են հատուկ մաքսային ընթացակարգով:
19.	Հատուկ մաքսային ընթացակարգով ձևակերպվող (ձևակերպված) ապրանքների համար ներմուծման մաքսատուրքերը, հարկերը, հատուկ, հակագնագցման, փոխհատուցման տուրքերը վճարելու հայտարարատուի պարտավորությունը դադարում է հետևյալ հանգամանքներից մեկն ի հայտ գալու դեպքում՝
ա)	ապրանքների բացթողումը մերժելը՝ հատուկ մաքսային ընթացակարգին համապատասխան՝ ապրանքների հայտարարագրի գրանցման ժամանակ առաջացած՝ ներմուծման մաքսատուրքեր, հարկեր, հատուկ, հակագնագցման, փոխհատուցման տուրքեր վճարելու պարտավորության առնչությամբ.
բ)	Օրենսգրքի 113-րդ հոդվածի 1-ին կետին համապատասխան՝ ապրանքների հայտարարագիրը հետ կանչելը և (կամ) Օրենսգրքի 118-րդ հոդվածի 4-րդ կետին համապատասխան՝ ապրանքների բացթողումը չեղարկելը՝ ապրանքների հայտարարագրի գրանցման ժամանակ առաջացած՝ ներմուծման մաքսատուրքեր, հարկեր, հատուկ, հակագնագցման, փոխհատուցման տուրքեր վճարելու պարտավորության առնչությամբ.
գ)	սույն փաստաթղթի 8-րդ կետին համապատասխան՝ հատուկ մաքսային ընթացակարգի գործողությունն ավարտվելը՝ մինչև մաքսային մարմնի կողմից սույն փաստաթղթի 6-րդ կետին համապատասխան սահմանված հատուկ մաքսային ընթացակարգին համապատասխան ապրանքների օգտագործման ժամկետը լրանալը, այդ թվում՝ սույն փաստաթղթի 21-րդ կետի «ա»-«գ» ենթակետերում նշված հանգամանքներն ի հայտ գալուց հետո.
դ)	այն ապրանքները ժամանակավոր պահպանման հանձնելը, որոնց նկատմամբ հատուկ մաքսային ընթացակարգի գործողությունը դադարել է՝ Օրենսգրքի 129-րդ հոդվածի 6-րդ կետին համապատասխան.
ե)	այն ապրանքները մաքսային ընթացակարգերով ձևակերպելը, որոնց նկատմամբ հատուկ մաքսային ընթացակարգի գործողությունը դադարել է՝ Օրենսգրքի 129-րդ հոդվածի 7-րդ կետին համապատասխան.
զ)	ներմուծման մաքսատուրքերը, հարկերը, հատուկ, հակագնագցման, փոխհատուցման տուրքերը վճարելու պարտավորությունը կատարելը և (կամ) դրանք գանձելը՝ սույն փաստաթղթի 22-րդ կետին համապատասխան հաշվարկված և վճարման ենթակա չափերով.
է)	Հայաստանի Հանրապետության օրենսդրությանը համապատասխան՝ վթարի կամ անհաղթահարելի ուժի ազդեցության հետևանքով հատուկ մաքսային ընթացակարգով ձևակերպված ապրանքների ոչնչացման և (կամ) անվերադարձ կորստի փաստը կամ փոխադրման (տրանսպորտային փոխադրման) և (կամ) պահպանման բնականոն պայմաններում բնական կորստի հետևանքով այդ ապրանքների անվերադարձ կորստի փաստը մաքսային մարմնի կողմից ճանաչվելը՝ բացառությամբ այն դեպքերի, երբ նախքան այդպիսի ոչնչացումը կամ անվերադարձ կորուստը, վրա է հասել այդ ապրանքների համար ներմուծման մաքսատուրքերը, հարկերը, հատուկ, հակագնագցման, փոխհատուցման տուրքերը վճարելու ժամկետը.
ը)	հատուկ մաքսային ընթացակարգով ձևակերպված ապրանքները բռնագրավելը կամ Հայաստանի Հանրապետության սեփականություն (եկամուտ) դարձնելը՝ Հայաստանի Հանրապետության օրենսդրությանը համապատասխան.
թ)	Օրենսգրքի 51-րդ գլխին համապատասխան՝ հատուկ մաքսային ընթացակարգով ձևակերպված ապրանքները մաքսային մարմնի կողմից արգելապահվելը:
20.	Հատուկ մաքսային ընթացակարգով ձևակերպված ապրանքների մասով ներմուծման մաքսատուրքերը, հարկերը, հատուկ, հակագնագցման, փոխհատուցման տուրքերը վճարելու պարտականությունը ենթակա է կատարման՝ սույն փաստաթղթի 21-րդ կետում նշված հանգամանքներն ի հայտ գալու դեպքում։
21.	Հետևյալ հանգամանքներն ի հայտ գալու դեպքում ներմուծման մաքսատուրքերի, հարկերի, հատուկ, հակագնագցման, փոխհատուցման տուրքերի վճարման ժամկետ է համարվում՝
ա)	հատուկ մաքսային ընթացակարգով ձևակերպված ապրանքների՝ մինչև հատուկ մաքսային ընթացակարգի գործողության ավարտը ոչ սույն փաստաթղթի 1-ին կետում նշված նպատակներով օգտագործելու դեպքում՝ այդպիսի օգտագործման առաջին օրը, իսկ եթե այդ օրը որոշված չէ՝ ապրանքները հատուկ մաքսային ընթացակարգով ձևակերպելու օրը.
բ)	հատուկ մաքսային ընթացակարգով ձևակերպված ապրանքները՝ մինչև այդ մաքսային ընթացակարգի գործողության ավարտը սույն փաստաթղթի 7-րդ կետի պահանջների խախտմամբ այլ անձի (անձանց) փոխանցելու և (կամ) այդ ապրանքներն օգտագործելու դեպքում՝ այդ ապրանքները փոխանցելու և (կամ) օգտագործելու օրը, իսկ եթե այդ օրը որոշված չէ՝ այդ ապրանքները հատուկ մաքսային ընթացակարգով ձևակերպելու օրը.
գ)	հատուկ մաքսային ընթացակարգով ձևակերպված ապրանքների՝ մինչև այդ մաքսային ընթացակարգի գործողության ավարտը կորստի դեպքում՝ բացառությամբ վթարի կամ անհաղթահարելի ուժի ազդեցության հետևանքով դրանց ոչնչացման և (կամ) անվերադարձ կորստի կամ փոխադրման (տրանսպորտային փոխադրման) և (կամ) պահպանման բնականոն պայմաններում բնական կորստի հետևանքով անվերադարձ կորստի՝ հատուկ մաքսային ընթացակարգով ձևակերպված ապրանքների կորստի օրը, իսկ եթե այդ օրը որոշված չէ, ապա ապրանքները հատուկ մաքսային ընթացակարգով ձևակերպելու օրը.
դ)	սույն փաստաթղթի 8-րդ կետին համապատասխան՝ հատուկ մաքսային ընթացակարգի գործողությունը չավարտվելու դեպքում՝ մաքսային մարմնի կողմից սույն փաստաթղթի 6-րդ կետին համապատասխան սահմանված՝ հատուկ մաքսային ընթացակարգին համապատասխան՝ ապրանքների օգտագործման ժամկետը լրանալու օրը:
22.	Սույն փաստաթղթի 21-րդ կետում նշված հանգամանքներն ի հայտ գալու դեպքում ներմուծման մաքսատուրքերը, հարկերը, հատուկ, հակագնագցման, փոխհատուցման տուրքերը ենթակա են վճարման այնպես, ինչպես դա կարվեր, եթե հատուկ մաքսային ընթացակարգով ձևակերպված ապրանքները ձևակերպվեին «ներքին սպառման համար բացթողում» մաքսային ընթացակարգով՝ առանց ներմուծման մաքսատուրքերի, հարկերի վճարման մասով սակագնային առանձնաշնորհումների և արտոնությունների կիրառման:
Ներմուծման մաքսատուրքերի, հարկերի, հատուկ, հակագնագցման, փոխհատուցման տուրքերի հաշվարկման համար կիրառվում են ներմուծման մաքսատուրքերի, հարկերի, հատուկ, հակագնագցման, փոխհատուցման տուրքերի այն դրույքաչափերը, որոնք գործում են ապրանքները հատուկ մաքսային ընթացակարգով ձևակերպելու համար ներկայացված ապրանքների հայտարարագիրը մաքսային մարմնի կողմից գրանցվելու օրվա դրությամբ։
Այն դեպքում, երբ մաքսային մարմինն իր տրամադրության տակ չունի ապրանքների մաքսային արժեքը որոշելու համար անհրաժեշտ ճշգրիտ տեղեկություններ, ապրանքների մաքսային արժեքը որոշվում է մաքսային մարմնում առկա տեղեկությունների հիման վրա:
Հետագայում ապրանքների մաքսային արժեքը որոշելու համար անհրաժեշտ ճշգրիտ տեղեկություններ պարզվելու դեպքում ապրանքների մաքսային արժեքը որոշվում է՝ ելնելով այդ ճշգրիտ տեղեկություններից, և իրականացվում է ներմուծման մաքսատուրքերի, հարկերի, հատուկ, հակագնագցման, փոխհատուցման տուրքերի ավելի վճարված և (կամ) ավելի գանձված գումարների վերադարձ (հաշվանցում) կամ Օրենսգրքի 10-րդ և 11-րդ գլուխներին և 76-րդ և 77-րդ հոդվածներին համապատասխան՝ չվճարված գումարների գանձում:
23.	Սույն փաստաթղթի 8-րդ հոդվածին համապատասխան՝ սույն փաստաթղթի 21-րդ կետում նշված հանգամանքներն ի հայտ գալուց հետո հատուկ մաքսային ընթացակարգի գործողությունն ավարտվելու կամ Օրենսգրքի 129-րդ հոդվածի 6-րդ կետին համապատասխան՝ հատուկ մաքսային ընթացակարգով ձևակերպված ապրանքները ժամանակավոր պահպանման հանձնելու, կամ Օրենսգրքի 129-րդ հոդվածի 7-րդ կետին համապատասխան՝ այդ ապրանքներն օտարերկրյա ապրանքների նկատմամբ կիրառելի մաքսային ընթացակարգերով ձևակերպելու, կամ Օրենսգրքի 51-րդ գլխին համապատասխան՝ մաքսային մարմինների կողմից այդ ապրանքներն արգելապահվելու դեպքում մաքսատուրքերը, հարկերը, հատուկ, հակագնագցման, փոխհատուցման տուրքերը վճարելու պարտավորությունը կատարելուց և (կամ) դրանք գանձելուց հետո (ամբողջությամբ կամ մասնակի)՝ սույն փաստաթղթին համապատասխան վճարված և (կամ) գանձված մաքսատուրքերի, հարկերի, հատուկ, հակագնագցման, փոխհատուցման տուրքերի գումարները ենթակա են վերադարձման (հաշվանցման)՝ Օրենսգրքի 10-րդ գլխին և 76-րդ հոդվածին համապատասխան:

